Jamie Clayton

Jamie Clayton (ruggit er 15 Jerrey Geuree 1978), she aghteyr as craishteyder Americaanagh t'ee. Ta enney share er Clayton son cloie Nomi Marks 'sy straih Sense8 lesh Netflix, Sasha Booker 'sy trass straih jeh'n straih hellveeish Designated Survivor, as Tess Van De Berg ayns The L Word: Generation Q liorish Showtime.

Seihll lheah
Va Clayton ruggit as troggit ayns San Diego, California. She turneyr coadey kimmee va'n ayr eck, Howard Clayton, as she planneyder cruinnaghtyn e moir, Shelley. Tra v'ee 19 bleeaney d'eash, ren Clayton arraghey dys Caayr York Noa son coorse y lorgey myr ellyneyr jeshaghey.

Coorse keirdey
Ayns 2010, she Clayton va'n ellyneyr jeshaghey as co-hebbeyder er y chied chlaare chaghlaaee lesh VH1, TRANSform Me. Y vlein ny yei ren ee cloie Kyla 'sy trass straih jeh'n straih hellveeish Hung lesh HBO. Ayns 2012, ren Clayton cloie Michelle Darnell er y straih eddyr-voggyl eddyr-obbragh Dirty Work as Carla Favers er y straih hellveeish Are We There Yet? Ren ee insh y lioar-sheean son y noa-skeeal da'n lught aasit aeg George mychione caillin tessen-cheintyssagh.

Ren Clayton cloie fer jeh ny hoght karacteyryn mooarey 'sy straih hellveeish Sense8 lesh Netflix hie magh da'n chied cheayrt er 5 Mean Souree 2015. Ayns Sense8 ren ee cloie Nomi Marks, ben hessen-cheintyssagh, screeudeyr bloggyn politickagh, as speiyder ta cummal ayns San Francisco. Dooyrt Clayton dy row anaase eck ayns Sense8 er-yn-oyr dy veagh caa eck karacteyr tessen-cheintyssagh y chloie va screeuit eck ny jantee scannane hessen-cheintyssagh Lilly as Lana Wachowski as ve er y sett maroo. She baanreydagh y far-skeealaght sheanse as J. Michael Straczynski, as ren eh shen cleaney ee rish y çhalee shoh.

Ren Clayton cloie 'sy scannane The Neon Demon (2016), as 'sy scannane creauagh The Snowman (2017).

Ayns 2019, ren Clayton cloie Sasha Booker 'sy trass straih jeh'n straih hellveeish Designated Survivor lesh Netflix.

Ayns 2019, ren Clayton cloie ayns The L Word: Generation Q, obbyr eiyrtyssagh jeh The L Word lesh Showtime.

Ayns 2021, v'eh fogrit dy nee Clayton cloie Pinhead ayns Hellraiser.

Seihll persoonagh
She ben hessen-cheintyssagh ee Clayton. Ayns 2011, ren Out moylley ee myr paart jeh ny h-aundyryn bleinoil oc "Out 100".

Imraaghyn

Kianglaghyn magh

 Ynnyd-eggey oikoil


Ronney:Ruggyryn 'sy vlein 1978
Ronney:Feallee vio
Ronney:Feallee ass San Diego
Ronney:Aghteyryn ass California
Ronney:Aghteyryn fillym bwoirrin Americaanagh
Ronney:Aghteyryn çhellveeish bwoirrin Americaanagh
Ronney:Aghteyryn fillym tessen-cheintyssagh Americaanagh
Ronney:Aghteyryn çhellveeish tessen-cheintyssagh Americaanagh
Ronney:Aghteyryn bwoirrin tessen-cheintyssagh Americaanagh
Ronney:Craishteyderyn bwoirrin tessen-cheintyssagh Americaanagh
Ronney:Craishteyderyn ass California
Ronney:Feallee LADT ass California
Ronney:Sheerloayreyderyn tessen-cheintyssagh Americaanagh
Ronney:Sheerloayreyderyn bwoirrin tessen-cheintyssagh
Ronney:Sheerloayreyderyn Americaanagh er son cairyn LADT
Ronney:Sheerloayreyderyn ass California
Ronney:Sheerloayreyderyn Americaanagh er son cairyn sheelnaue